CELEX: 
Language: sl
Date: 2018-06-28 00:00:00
Title: DELEGIRANA UREDBA KOMISIJE (EU) …/… o spremembi Delegirane uredbe Komisije (EU) 2016/2374 o načrtu za zavržke pri nekaterih vrstah pridnenega ribolova v jugozahodnih vodah

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Delegirana uredba Komisije (EU) 2016/2374 z dne 12. oktobra 2016 o načrtu za zavržke pri nekaterih vrstah pridnenega ribolova v jugozahodnih vodah podrobno določa izvajanje obveznosti iztovarjanja iz člena 15 Uredbe (EU) št. 1380/2013.
            
            
               Belgija, Francija, Nizozemska, Portugalska in Španija so 2. junija 2017 Komisiji predložile skupno priporočilo o predlogu spremembe načrta za zavržke, ki ga določa Delegirana uredba (EU) 2016/2374. Na podlagi tega je bila sprejeta Delegirana uredba Komisije (EU) 2018/44 z dne 20. oktobra 2017 o spremembi Delegirane uredbe (EU) 2016/2374 o načrtu za zavržke pri nekaterih vrstah pridnenega ribolova v jugozahodnih vodah. 
            
            
               V skladu s členom 18 Uredbe (EU) št. 1380/2013 so skupno priporočilo oblikovale in ga predložile Komisiji zadevne države članice (tj. Belgija, Francija, Nizozemska, Portugalska in Španija, v nadaljnjem besedilu: države članice jugozahodnih voda) z neposrednim upravljalnim interesom za zadevni ribolov v tej regiji. 
            
            
               Ker je v Prilogi k Delegirani uredbi (EU) 2018/44 prišlo do napake, je bil pripravljena sedanja delegirana uredba, da se napaka odpravi.
            
            
               2.POSVETOVANJA PRED SPREJETJEM AKTA
            
            
               Skupno priporočilo so pripravile zadevne države članice, in sicer v okviru regionalnega sodelovanja na tehnični ravni pod vodstvom skupine direktorjev za ribištvo na visoki ravni in v tesnem posvetovanju z zainteresiranimi stranmi.
            
            
               Med pripravo skupnega priporočila je bilo s svetovalnim svetom za jugozahodne vode opravljeno posvetovanje o ukrepih v skupnem priporočilu. 
            
            
               V skladu z načrtom za zavržke pri nekaterih vrstah pridnenega ribolova v jugozahodnih vodah začne za ribolov iz predloga držav članic v skladu s členom 15 Uredbe (EU) št. 1380/2013 postopno veljati obveznost iztovarjanja, zato je pomembno odpraviti nastalo napako, da se doseže usklajen načrt za zavržke pri nekaterih vrstah pridnenega ribolova v jugozahodnih vodah.
            
            
               3.PRAVNI ELEMENTI DELEGIRANEGA AKTA
            
            
               Povzetek predlaganih ukrepov
            
            
               Glavni pravni ukrep je sprejetje ukrepov, ki bi olajšali izvajanje obveznosti iztovarjanja.
            
            
               Uredba določa vrste rib in ribolova, za katere bi se uporabljali posebni ukrepi.
            
            
               Pravna podlaga
            
            
               Člena 15(6) ter 18(1) in (3) Uredbe (EU) št. 1380/2013.
            
            
               Načelo subsidiarnosti
            
            
               Predlog je v izključni pristojnosti Evropske unije.
            
            
               Načelo sorazmernosti
            
         
         
            
               Predlog spada na področje uporabe delegiranih pooblastil, ki so bila na Komisijo prenesena s členom 15(6) Uredbe (EU) št. 1380/2013, ter ne presega tega, kar je potrebno za doseganje cilja navedene določbe.
            
            
               
            
               Izbira instrumenta
            
            
               Predlagani instrument: delegirana uredba Komisije.
            
            
               Druga sredstva ne bi bila ustrezna iz naslednjega razloga: na Komisijo je bilo preneseno pooblastilo za sprejetje načrta za zavržke z delegiranimi akti. Države članice, ki jih upravljanje neposredno zadeva, so predložile skupno priporočilo. Ukrepi iz skupnega priporočila, ki so vključeni v ta predlog, temeljijo na najboljšem razpoložljivem znanstvenem mnenju in izpolnjujejo vse ustrezne zahteve iz člena 18(5) Uredbe (EU) št. 1380/2013.
            
            
               DELEGIRANA UREDBA KOMISIJE (EU) …/…
            
            
               z dne 28.6.2018
            
            
               o spremembi Delegirane uredbe Komisije (EU) 2016/2374 o načrtu za zavržke pri nekaterih vrstah pridnenega ribolova v jugozahodnih vodah
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES
                  1
                in zlasti člena 15(6) ter člena 18(1) in (3) Uredbe,
            
            
               ob upoštevanju naslednjega:
            
            
               (1)Cilj Uredbe (EU) št. 1380/2013 je postopna odprava zavržkov za ves ribolov v Uniji z uvedbo obveznosti iztovarjanja ulova za vrste, za katere veljajo omejitve ulova.
            
            
               (2)Za izvajanje obveznosti iztovarjanja člen 15(6) Uredbe (EU) št. 1380/2013 na Komisijo prenaša pooblastilo za sprejetje načrtov za zavržke z delegiranim aktom na podlagi skupnih priporočil, ki jih pripravijo države članice po posvetu z zadevnimi svetovalnimi sveti.
            
            
               (3)Delegirana uredba Komisije (EU) 2016/2374
                  2
                je določila načrt za zavržke pri nekaterih vrstah pridnenega ribolova v jugozahodnih vodah na podlagi skupnega priporočila Belgije, Francije, Nizozemske, Portugalske in Španije (v nadaljnjem besedilu: skupina držav jugozahodnih voda) leta 2016.
            
            
               (4)Belgija, Francija, Nizozemska, Portugalska in Španija so 2. junija 2017 predložile novo skupno priporočilo, ki predlaga vrsto sprememb načrta za zavržke. Na podlagi tega je Komisija sprejela Delegirano uredbo (EU) 2018/44 o spremembi Delegirane uredbe (EU) 2016/2374
                  3
               . 
            
            
               (5)Skupina držav jugozahodnih voda je 26. oktobra 2017 Komisiji sporočila napako v besedilu Priloge k Delegirani uredbi (EU) 2018/44 v zvezi z opisom ribolova osliča, za katerega velja obveznost iztovarjanja. V skladu s sedanjo različico navedene priloge za ribolov osliča, ki se lovi s pridnenimi vlečnimi mrežami in potegalkami v razdelkih ICES (Mednarodnega sveta za raziskovanje morja) VIIIc in IXa, velja obveznost iztovarjanja, če skupni iztovorjeni ulov osliča v obdobju 2014/2015 presega 5 % vseh iztovorjenih vrst in več kot 5 metričnih ton. Vendar ta pogoj ne velja več.
            
            
               (6)Zato je treba Delegirano uredbo (EU) 2016/2374, kakor je bila spremenjena z Delegirano uredbo (EU) 2018/44, popraviti.
            
            
               (7)Ker je bila napaka v besedilu Priloge k Delegirani uredbi (EU) 2016/2374 uvedena z Delegirano uredbo (EU) 2018/44 ter da ne bi prišlo do prekinitve in pravne negotovosti pri uporabi obveznosti iztovarjanja, bi morala ta uredba začeti veljati dan po objavi in bi jo bilo treba uporabljati retroaktivno od datuma uporabe Delegirane uredbe (EU) 2018/44 –
            
            
               SPREJELA NASLEDNJO UREDBO:
            
         
         
            
               Člen 1
            
            
               V četrtem stolpcu tabele „3. Ribolov osliča (Merluccius merluccius)“ Priloge k Delegirani uredbi (EU) 2016/2374 se besedilo
            
            
               „Plovila, ki izpolnjujejo naslednja kumulativna merila:
            
            
               (1)1. uporabljajo mrežna očesa z velikostjo 70 mm ali več;
            
            
               (2)2. skupni iztovorjeni ulov osliča v obdobju 2014/2015 (1) predstavlja več kot 5 % vseh iztovorjenih vrst in več kot 5 metričnih ton.“
            
            
               nadomesti z naslednjim:
            
            
               „uporaba mrežnega očesa velikosti 70 mm ali več”.
            
            
               Člen 2
            
            
               Ta uredba začne veljati dan po objavi v Uradnem listu Evropske unije.
            
            
               Uporablja se od 1. januarja 2018.
            
            
               Ta uredba je v celoti zavezujoča in se neposredno uporablja v vseh državah članicah.
            
            
            
               V Bruslju, 28.6.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 354, 28.1.2013, str. 22. 
               
               
                  
                     (2)
                  
                        Delegirana uredba Komisije (EU) 2016/2374 z dne 12. oktobra 2016 o načrtu za zavržke pri nekaterih vrstah pridnenega ribolova v jugozahodnih vodah (UL L 352, 23.12.2016, str. 33).
               
               
                  
                     (3)
                  
                        Delegirana uredba Komisije (EU) 2018/44 z dne 20. oktobra 2017 o spremembi Delegirane uredbe (EU) 2016/2374 o načrtu za zavržke pri nekaterih vrstah pridnenega ribolova v jugozahodnih vodah (UL L 7, 12.1.2018, str. 1).